Komisijos sprendimas
2001 m. gruodžio 3 d.
iš dalies keičiantis Tarybos direktyvą 90/539/EEB dėl gyvūnų sveikatos reikalavimų, reglamentuojančių Bendrijos vidaus prekybą naminiais paukščiais ir perinti skirtais kiaušiniais ir jų importą iš trečiųjų šalių
(pranešta dokumentu Nr. C(2001) 3821)
(tekstas svarbus EEE)
(2001/867/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. spalio 15 d. Tarybos direktyvą 90/539/EEB dėl gyvūnų sveikatos reikalavimų, reglamentuojančių Bendrijos vidaus prekybą naminiais paukščiais ir perinti skirtais kiaušiniais ir jų importą iš trečiųjų šalių [1], su paskutiniais pakeitimais, padarytais Komisijos sprendimu 2000/505/EB [2], ypač į jos 34 straipsnį,
kadangi:
(1) Direktyvos 90/539/EEB IV priede nurodytuose sertifikatuose, skirtuose prekiauti Bendrijoje naminiais paukščiais ir perinti skirtais kiaušiniais, nenurodyta pateikti informaciją apie naminių paukščių ir perinti skirtų kiaušinių skiepijimą nuo Niukaslio ligos.
(2) Niukaslio ligos protrūkių Bendrijoje patirtis rodo, kad informacija apie naminių paukščių arba vienadienių viščiukų ar perinti skirtų kiaušinių kilmės pulkų vakcinavimą yra labai vertinga epizootiniams tyrimams.
(3) Būtina užtikrinti, kad informacija apie vakcinavimą nuo Niukaslio ligos būtų įtraukta į sveikatos sertifikatus, skirtus prekiauti Bendrijoje naminiais paukščiais ir perinti skirtais kiaušiniais.
(4) Atitinkamai reikia iš dalies pakeisti Direktyvą 90/539/EEB.
(5) Kadangi šiame sprendime numatytoms priemonėms pritarė Veterinarijos nuolatinis komitetas,
PRIĖMĖ ŠĮ SPRENDIMĄ:
1 straipsnis
Direktyvos 90/539/EEB IV priedas keičiamas šio sprendimo priedu.
2 straipsnis
Šis sprendimas taikomas gyviems naminiams paukščiams ir perinti skirtiems kiaušiniams, tvirtinamiems nuo 2002 m. sausio 1 d.
3 straipsnis
Šis sprendimas skirtas valstybės narėms.
Priimta Briuselyje, 2001 m. gruodžio 3 d.